Kõik organisatsioonid, kes soovivad ELi humanitaarabi vabatahtlike algatuse raames vabatahtlikke lähetada või vastu võtta, peavad olema sertifitseeritud. Sertifitseerimise käigus kontrollitakse, et kõik osalevad organisatsioonid suudavad täielikult ellu viia ja täita ELi humanitaarabi vabatahtlike algatuse raames töötamise ajal vabatahtlike kaitseks ja juhtimiseks kehtestatud kõrgeid norme ja menetlusi. 2015. aastal rahastati sertifitseerimisprotsessi 2014. aasta tööprogrammi raames. Kutse taotluste esitamiseks avaldati 2015. aasta jaanuaris. Eesmärk on koostada nimekiri sajast ELi humanitaarabi vabatahtlike algatuses osaleda soovivast lähetavast ja vastuvõtvast sertifitseeritud organisatsioonist. 2015. aasta lõpuks oli esitatud 37 avaldust, sertifitseeritud 13 lähetavat ja 7 vastuvõtvat organisatsiooni ning ühtegi taotlust ei olnud tagasi lükatud. Ülejäänud 17 taotlust hinnatakse 2016. aastal. Sertifitseerimine on jätkuv protsess ja taotlusi võetakse vastu 30. septembrini 2020.

2.Tehniline abi ja suutlikkuse suurendamine

ELi humanitaarabi vabatahtlike algatus pakub suutlikkuse suurendamise võimalusi vastuvõtvatele organisatsioonidele ja tehnilist abi lähetavatele organisatsioonidele. Eesmärgiks on tugevdada nende organisatsioonide suutlikkust, kes kavatsevad algatuses osaleda, ning tagada kooskõla vabatahtlikuks kandideerijate ja ELi humanitaarabi vabatahtlikega seotud normide ja menetlustega. Konkursikutse EACEA/03/2015 avaldati 2015. aasta jaanuaris, selle rahastamise kogueelarve vastuvõtvate organisatsioonide suutlikkuse suurendamise projektide ja lähetavate organisatsioonide tehnilise abi projektide kaasrahastamiseks eri valdkondades, näiteks katastroofiriski juhtimine, vabatahtlike juhtimine, sertifitseerimise läbimise suutlikkus, vajaduste hindamise vahendid ja meetodid, partnerluste loomine, teavitustegevus, oli 6 948 000 eurot. Konkurss koosnes kahest voorust (esimese vooru taotluste esitamise tähtpäev oli 1. aprill 2015 ja teine tähtpäev oli 1. september 2015). Esitati 19 taotlust (7 tehnilise abi ja 12 suutlikkuse suurendamise taotlust). Kaasrahastamiseks valiti välja kümme projekti, mida EL toetas 4 827 715,51 euroga: kuus projekti esimeses voorus (kolm tehnilise abi ja kolm suutlikkuse suurendamise projekti) kogusummas 2 864 574,39 eurot ja neli projekti (üks tehnilise abi projekt ja kolm suutlikkuse suurendamise projekti) teises voorus kogusummas 1 963 141,12 eurot.

Rakendamises osalevad 22 organisatsiooni tehnilise abi projektide raames ja 66 organisatsiooni suutlikkuse suurendamise projektide raames eesmärgiga tugevdada oma juhtimis- ja operatsioonisüsteeme ning töötada partnerluses parimate tavade rakendamiseks humanitaarabi kättetoimetamisel ja vabatahtliku töö juhtimises. Projektid aitavad oluliselt kaasa partnerluse loomise protsessile 57 partnerluse raamlepingus või finants- ja haldusraamistiku lepingus mitteosaleva partneriga ning 120 uuele partnerlussuhtele, mis loodi organisatsioonide vahel ELi humanitaarabi vabatahtlike algatuse suutlikkuse suurendamise ja tehnilise abi tegevussuuna tulemusena.

ELi organisatsioonide tehnilise abi projektid keskenduvad suutlikkuse suurendamisele võrgustike loomise valdkonnas. Selgelt prioriteetne valdkond, mida organisatsioonid soovivad arendada, on organisatsioonide seas partnerluse ja liitude loomine. Muude temaatiliste valdkondade hulka kuuluvad organisatsiooni arendamine, projektijuhtimine, võrdsete võimaluste tagamine ja ELi humanitaarabi vabatahtlike algatuse suhtes kohaldatavate asjaomaste riiklike õigusaktide mõistmine, millest mõni on ELi humanitaarabi vabatahtlike algatuse kohase vabatahtlike juhtimise normide ja menetluste osad. Kolmandate riikide organisatsioonide suutlikkuse suurendamise projektid keskenduvad samuti partnerluse arendamisele ja liitude loomisele. Partnerluste juhtimist, vajaduste hindamist, programmi juhtimist ja kohaliku vabatahtliku töö arendamist käsitlevate normide kehtestamine on teine temaatiline valdkond, mida organisatsioonid soovivad tugevdada.

Juhtuuring: tugevdada üleujutustele reageerimist kohalikul tasandil Balkani riikide ja Euroopa vastupanuvõime arendamise algatuste projekti – BEDRIN – raames koguvad ELi riikide ja Lääne-Balkani riikide organisatsioonid hoogu, et osaleda ELi humanitaarabi vabatahtlike algatuses, arendades samas kohalike organisatsioonide suutlikkust toime tulla üleujutuste ja kaasnevate riskidega Drini jõe valglapiirkonnas. Juhtuuring: organisatsioonide kaasamine ELi humanitaarabi vabatahtlike töösse Vabatahtlik töö humanitaarabis – lähetavad organisatsioonid (VolinHA-SO) teeb koostööd partneritega üheksas ELi riigis ja kasutab ELi humanitaarabi vabatahtlikega seotud norme, nagu on määratletud sertifitseerimisprotsessis, et aidata suurendada nende suutlikkust, pöörates erilist tähelepanu vabatahtliku töö juhtimise poliitika tugevdamisele. Selle kaudu on projekti eesmärgiks tugevdada seoseid vabatahtliku töö organisatsioonide vahel ja suurendada nende suutlikkust osaleda ELi humanitaarabi vabatahtlike algatuses.

Suutlikkuse suurendamise ja tehnilise abi projektid 2015. aastal Projektipartnerid ELi riikides Projektipartnerid kolmandates riikides

3.Lähetamine

Vabatahtlike lähetamine on üks ELi humanitaarabi vabatahtlike algatuse peamistest meetmetest. Eesmärk on valida välja, valmistada ette ja lähetada noorem- ja vanemvabatahtlikke, et aidata tugevdada liidu suutlikkust osutada vajadustepõhist humanitaarabi eesmärgiga tugevdada kolmandates riikides haavatavate ja katastroofis kannatanud kogukondade suutlikkust ja vastupanuvõimet. Konkursikutse EACEA/25/2015 avaldati 2015. aasta juulis ja selle kaudu pakutava rahastamise kogueelarve ELi humanitaarabi vabatahtlike lähetamise, sealhulgas nooremspetsialistidele praktikakohtade leidmise ning rakendusorganisatsioonide suutlikkuse suurendamise ja/või tehnilise abi projektide kaasrahastamiseks oli 8 400 000 eurot. Konkursikutse ajastamisel võeti arvesse sertifitseerimismehhanismi edusamme ja vajadust sertifitseeritud organisatsioonide kogumi järele. Õigusaktide kohaselt võivad vabatahtlikke lähetada (saata ja vastu võtta) ainult sertifitseeritud organisatsioonid. Peale selle tuleb projektid kooskõlas 2015. aasta iga-aastase tööprogrammiga rakendada vähemalt kolme sertifitseeritud lähetava ja kolme sertifitseeritud vastuvõtva organisatsiooni konsortsiumi poolt. 30. oktoobriks 2015 (konkursikutse tähtpäev) esitati kaks taotlust, mis hõlmasid 26 organisatsiooni. Taotluste hindamine ja toetuslepingute allakirjutamine tuleb lõpetada 2016. aastal, kusjuures ELi toetuse maksimumsumma on 1 392 442,17 eurot ja rakendamise kavandatud algus on 2016. aasta juuni või juuli.

4.Kindlustus